b'\n_START_ARTICLE_\nLetalnica bratov Gori\xc5\xa1ek\n_START_SECTION_\n1967-1968: V gradnji\n_START_PARAGRAPH_\nVelikanka bratov Gori\xc5\xa1ek, kot se je izvirno imenovala, je bila na\xc4\x8drtovana kot naslednica Bloudkove velikanke, skonstruirala pa sta jo brata Vlado in Janez Gori\xc5\xa1ek. Kot naslednik Stanka Bloudka je takrat Stano Pelan, vodilni in\xc5\xbeenir v Planici, bratoma Gori\xc5\xa1ek predlagal, da naj pove\xc4\x8dajo Bloudkovo velikanko, a so uvideli da ne bi imeli dosti manevrskega prostora. Zato so se odlo\xc4\x8dili za povsem novo napravo na novi lokaciji, le streljaj stran._NEWLINE_In\xc5\xbeenir Janez Gori\xc5\xa1ek je takrat slu\xc5\xbeboval v Libiji in tam pravzaprav narisal na\xc4\x8drt nove Letalnice. Njegov starej\xc5\xa1i brat in velik vzornik Vlado Gori\xc5\xa1ek je tako po na\xc4\x8drtih mlaj\xc5\xa1ega brata Janeza kar sam vodil gradnjo plani\xc5\xa1ke velikanke. Izmenjavala sta si dolga pisma in tako je Janez spremljal kaj se dogaja na samem gradbi\xc5\xa1\xc4\x8du. Gradnja se je za\xc4\x8dela leta 1967 in kon\xc4\x8dala pozno leta 1968. Zgledovala sta se po Bloudku z \xc5\xbeeljo nadaljevati njegovo plani\xc5\xa1ko dedi\xc5\xa1\xc4\x8dino. Prvotno je bilo kalkulacijska to\xc4\x8dka pri 153 metrih, najve\xc4\x8dji naklon dosko\xc4\x8di\xc5\xa1\xc4\x8da \xc4\x8dez 42 stopinj, dol\xc5\xbeina naleta 145 metrov, vi\xc5\xa1inska razlika med mizo in iztekom pa 127 metrov.\n_START_SECTION_\n1969: Otvoritev\n_START_PARAGRAPH_\nFebruarja 1969 so pri natanko 100 metrih postavili \xc5\xa1e nov sodni\xc5\xa1ki stolp vi\xc5\xa1ine 12 metrov in \xc5\xa1irine 8 metrov. Prvi\xc4\x8d so letalnico preizkusili \xc5\xbee dva tedna pred prvim tekmovanjem 6. marca 1969 je Miro Oman imel \xc4\x8dast kot prvi preizkusiti letalnico in iz drugega naleta pristal pri 135 metrih ter s tem postavil prvi rekord te naprave. To je bil hkrati tudi njegov zadnji skok v karieri._NEWLINE_Velikanko bratov Gori\xc5\xa1ek so uradno odprli 21. marca 1969 na treh enakovrednih dneh tekmovanja Smu\xc4\x8darski poleti KOP oz. Mednarodni teden smu\xc5\xa1kih poletov. Nastopilo je 60 tekmovalcev iz 15 dr\xc5\xbeav, zmagal pa je Ji\xc5\x99\xc3\xad Ra\xc5\xa1ka. V treh dneh tekmovanja se je zbralo skupaj 90 tiso\xc4\x8d gledalcev. Tekmovanje je potekalo tako da so vse tri dni tekmovalci vsak dan opravili po 3 polete. Za kon\xc4\x8dni rezultat se je \xc5\xa1tel 1 najbolj\xc5\xa1i polet iz prvega dne, ter po 2 najbolj\xc5\xa1a iz drugega in tretjega dne tekmovanja. Gledalci so videli vsega skupaj kar pet svetovnih rekordov. Manfred Wolf iz Vzhodne Nem\xc4\x8dije se je zadnji dan tekmovanja, ustavil pri rekordni znamki 165 metrov.\n_START_SECTION_\n1972: Prvo svetovno prvenstvo v zgodovini poletov\n_START_PARAGRAPH_\nSvetovno prvenstvo v smu\xc4\x8darskih poletih 1972, ki ga je organizirala Planica, je bilo sploh prvo v zgodovini te discipline. \xc5\xa0vicarski skakalec Walter Steiner je postal prvi svetovni prvak. Kalkulacijska to\xc4\x8dka je bila takrat pri 165 metrih._NEWLINE_Plani\xc5\xa1ki teden poletov je bil leta 1974 v Planici organiziran drugi\xc4\x8d, ponovno pa je slavil Walter Steiner, ki je sko\xc4\x8dil 169\xc2\xa0m in izena\xc4\x8dil svetovni rekord Heinza Wossipiwa iz Vzhodne Nem\xc4\x8dije, dose\xc5\xbeenega v Oberstdorfu leto pred tem. Walter Steiner je sicer padel pri neverjetni dol\xc5\xbeini svetovnega rekorda 177\xc2\xa0m.\n_START_SECTION_\n2010: Prevlada Ammanna na svetovnem prvenstvu\n_START_PARAGRAPH_\nLeta 2010 so v Planici zgradili novo sede\xc5\xbenico, obnovili sodni\xc5\xa1ki stolp ter raz\xc5\xa1irili dosko\xc4\x8di\xc5\xa1\xc4\x8de. Zni\xc5\xbeali so tudi naklon na odsko\xc4\x8dni mizi in profil, tako da lahko letalci letijo varneje in ni\xc5\xbeje nad dosko\xc4\x8di\xc5\xa1\xc4\x8dem. Vse to je bilo nujno potrebno, da je organizator sploh lahko obdr\xc5\xbeal tekme in zadostil FIS standardom._NEWLINE_Planica je Svetovno prvenstvo v smu\xc4\x8darskih poletih 2010 gostila \xc5\xbee \xc5\xa1esti\xc4\x8d. \xc5\xa0vicarski skakalec Simon Ammann je v dveh dneh v skupno \xc5\xa1tirih serijah z veliko prednostjo osvojil naslov svetovnega prvaka v poletih, \xc5\xa1e enega zadnjih manjkajo\xc4\x8dih naslovov v njegovi bogati karieri. Ekipni svetovni prvaki so v dveh serijah postali Avstrijci. Zadnji dan posami\xc4\x8dnega tekmovanja se je zbralo kar 55.000, v celem tednu pa 82.000 gledalcev.\n_START_SECTION_\n2013-15: Dveletna prenova in otvoritev\n_START_PARAGRAPH_\nPo finalu leta 2013 so se lotili prenove letalnice. Reonstrukcija je obsegala pove\xc4\x8danje iz K to\xc4\x8dke 185 na K 200, hriba iz HS 215 na HS 225 ter raz\xc5\xa1iritev za dva metra. Prenovo so opravili pod nadzorom direktorja plani\xc5\xa1kega centra Jelka Grosa, za konstrukcijo pa sta odgovorna Janez Gori\xc5\xa1ek in njegov sin Sebastjan. Cilj prenove je bil narediti letalnico, ki bo omogo\xc4\x8dala polete pri 250 metrih in \xc5\xa1e dlje._NEWLINE_Krstna tekma na prenovljeni letalnici je bila v ponedeljek, 16. marca 2015. Na prvi tekmi na prenovljeni letalnici so povsem dominirali slovenski letalci, predvsem v re\xc5\xbeiji Petra Prevca in Jurija Tepe\xc5\xa1a, in so dobili tako ekipno tekmo kot tudi obe posami\xc4\x8dni z dvojno zmago. Obenem sta Prevc in Tepe\xc5\xa1 postala \xc5\xa1esti in sedmi skakalec v zgodovini svetovnega pokala, ki sta izvedla idealni skok ocenjen s samimi dvajseticami.\n_START_SECTION_\nNeveljavni\n_START_PARAGRAPH_\n*neveljavni rekordi dose\xc5\xbeeni s padcem, dotikom tal ali zdrsom.\n_START_SECTION_\nSlavni\n_START_PARAGRAPH_\nDavid Bowie je bil velik obo\xc5\xbeevalec skokov, poletov in \xc5\xa1e Planice, saj je menda redno spremljal prenose po televiziji. Vsaj enkrat pa je tudi obiskal tekmo v poletih v Dolini pod Poncami.\n_START_SECTION_\n\xc5\xbdi\xc4\x8dna dr\xc4\x8da\n_START_PARAGRAPH_\nTo je najstrmej\xc5\xa1i zip-line na svetu. Avgusta 2015 ga je nad letalnico namestilo slovensko podjetje Elan. Kot prvi je 1. septembra 2015, imel \xc4\x8dast jo preizkusiti Jure Ko\xc5\xa1ir. Napravo so uradno odprli 19. septembra 2015. Ena vo\xc5\xbenja stane 25\xe2\x82\xac, dve pa 40\xe2\x82\xac.\n_START_SECTION_\nV popularni kulturi\n_START_PARAGRAPH_\nLeta 1974 se Letalnica bratov Gori\xc5\xa1ek pojavi v nem\xc5\xa1kem filmu re\xc5\xbeiserja Werner Herzoga Velika ekstaza rezbarja Steinerja z Walterjem Steinerjem kot drvarjem v glavni vlogi._NEWLINE_Leta 1997 se motiv portreta letalnice, ki ga je naslikal Vinko Bogataj pojavi v ameri\xc5\xa1ki oddaje \xc5\xa1portni oddaji Wide World of Sports televizijske postaje ABC z voditeljem Brentom Musburgerjem. Prikazuje Bogatajev intervju o Agony of defeat._NEWLINE_Leta 2014 se fotografija letalnice pojavi v ozadju pogovorne ameri\xc5\xa1ke oddaje The Queen Latifah Show, ki jo vodi priljubljena ameri\xc5\xa1ka temnopolta igralka Queen Latifah. Slika se kot parodija pojavi v komi\xc4\x8dnem ske\xc4\x8du "Norve\xc5\xbean Sven Nordquist, najstarej\xc5\xa1i skakalec".'